《感春四首次昌黎韵 其四》
清代·陈曾寿

挂冠神武猗何人，洗耳松风拂龙鳞。不知有冬漫春夏，了无荣悴空喜嗔。

我今何为在尘世，看花对酒长忧贫。长安市儿弄狡狯，变化往往能通神。

仙人长爪双鬓雪，弹指东海三扬尘。嗟哉吾党二三子，呻吟蛩駏还相亲。

清晨坐起天气白，下照万木浓光新。不须停杯转烂漫，隐几一梦山中春。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。